Jelenések könyve IV.
Miért járunk gyülekezetbe?
Jel 1:1-20
Lekció: Dán7, 10, Zak 4

Ma arra a kérdésre fogjuk keresni a választ, hogy miért is járunk gyülekezetbe? Mi az oka annak, hogy idejöttél? Néhányan talán azt mondják, hogy megszokásból. Azért, mert így neveltek. Azért, mert az utóbbi években ezt szoktam meg. Szokássá vált a gyülekezet és a vasárnapi templomba járás. Talán vannak olyanok, akik kényszerből. Azért, mert a gyülekezetbe való járást elvárásnak élik meg. Szülők, házastárs, barátok vagy akárki más részéről. Azután lehetnek olyanok is, akik számára a fő hajtóerő a társaság. Itt hasonló emberekkel találkozhatnak. Barátokkal, olyanokkal, akikkel szeretnek együtt lenni. De vajon mindezek az okok megállnak-e? Elegendő-e, ha csak ezért jövünk a gyülekezetbe? Vagy valami másnak kell hajtania? Több-e a gyülekezet hagyománynál, megszokásnál, társaságnál?
A Jelenések első fejezete, az első látomás tökéletesen alkalmas e kérdések megválaszolására. Emlékezzetek csak, szeretett gyülekezet, hogy ezek a versek gyülekezeti háttérrel íródtak. Hét gyülekezetnek írja János a könyvet, így az első fejezetet is. Nem egy egyénnek. A fő célja nem annyira a személyes elmélkedés, mint a gyülekezetek egészének intése és bátorítása. Ez a könyv úgy volt tervezve, hogy közösen olvassák fel és értsék meg szavait. Erről beszél az 1:3: „Boldog, aki felolvassa, és akik hallgatják e prófétai beszédet, és megtartják azt, ami abban meg van írva, mert az idő közel van.” 
A közösségi, gyülekezeti jelleget erősíti meg az a körülmény is, hogy János ezt a látomás vasárnap, az Úr napján kapta. „10Lélekben voltam ott az Úr napján, és a hátam mögött erős hangot hallottam, mint egy trombitáét.” Az Újszövetségben csak egyedül itt fordul elő ez a kifejezés[footnoteRef:1], és nem igazán jelenthet mást, mint a keresztyén nyugalomnapot, a vasárnapot. Ez volt az általános elterjedt istentiszteleti nap a keresztyének között. Nem véletlen tehát, hogy János ekkor látja a látomást. Talán éppen Isten előtt borult le, és őt imádta. De bárhogy legyen is, a vasárnap újra csak megerősíti ennek a látomásnak a gyülekezeti jellegét. [1:  Ez a kifejezés az eredetiben nem ugyanaz, mint pl. a 2Pt 3:10-ben előforduló Úr napja. Az itt található kifejezés egyedi, és minden valószínűség szerint a keresztyének nyugalomnapjára, a vasárnapra vonatkozik.] 

A gyülekezetben Isten beszédét halljuk
Tehát a Jelenések 1-ben Isten hozzánk, mint gyülekezethez szól. És mit mond nekünk? Először is azt, hogy boldogok vagyunk, mert a gyülekezetben a Mindenható Isten szavát halljuk: „Boldog, aki felolvassa, és akik hallgatják e prófétai beszédet, és megtartják azt, ami abban meg van írva, mert az idő közel van.” A gyülekezet bizonyos értelemben vízválasztó. Egy határállomás, amely egy más országhoz vezet. A gyülekezet elválik a világtól. Itt Isten szava szól, a világban nem. Itt hallhatjuk Isten nekünk szóló üzenetét, a világban nem. 
Miért olyan fontos ez? Azért, mert Isten szava különbséget hoz. Isten szava a világosság. Segít úgy látni a dolgokat, amilyenek azok valójában. Felfedi a bűnt. Bátorít a kegyességre. A világ ezt nem teszi. A világban a bűn normális és általános. Sőt, a világban az Istenhez való ragaszkodás a természetellenes. Ha a világban élünk csak, az fogja gondolatainkat és tetteinket alakítani. Amit hallunk, ahhoz hasonlóvá válunk. 
Ellenben Isten szavának meghallgatása és megtartása boldoggá tesz. A boldogságra ne úgy gondoljunk, mint csupán valami kellemes érzésre. Boldognak lenni nem feltétlen jókedvet, felhőtlen örömöt, emelkedett lelkiállapotot jelent. A boldogság a Szentírásban az áldással kapcsolódik össze. Áldott az, aki Isten közelében van. Áldott az, aki Isten jóságát élvezheti. Áldott még akkor is, ha feddést kap Istentől. És ez az áldás egyedül a Biblián keresztül, a gyülekezetben lehet a miénk. Itt Isten jelen van, amikor beszédét felolvassuk és értelmezzük. És Isten jelenléte áldás mindenkinek, aki engedelmeskedik ennek a szónak.
Isten szava sok forráson keresztül eljuthat hozzánk. Egy utcai evangelizáción, egy barátunk bizonyságtételén, egy könyvön keresztül. Lehet, hogy Isten így szólított meg minket, és vezetett el Krisztushoz. Azonban ezek nem helyettesítik a gyülekezetet. A gyülekezet az a hely, ahol rendszeresen, hétről-hétre Isten szava szól. A gyülekezet az a hely, ahol más keresztyénekkel találkozunk – akik Isten szava szerint akarnak élni, és ebben erősítik egymást. A gyülekezet egy különleges hely a világban: Isten szava körül forog, és semmi mással nem helyettesíthető.
A gyülekezetben Krisztussal találkozunk
Menjünk tovább egy lépéssel! A gyülekezetben Isten szavát halljuk, de miről szól ez? Tudjuk, hogy a Szentírás rengeteg témát feldolgoz. Szavai átölelik az emberi élet egészét. Ám a Bibliának mégis van egy központi üzenete. Az, amit ez az első látomás is közöl velünk. Mi Isten szavának lényege? Jézus Krisztus.
A 12–16. versekben Jézus Krisztusról találunk egy látomást. Egy képet rengeteg, néha zavaró részlettel. Hol találjuk meg a kulcsot e látomáshoz? Természetesen az Ószövetségben. Ez a pár vers döntően három ószövetségi rész: Dán 7; 10 és Zak 4 látomásainak jelképeiből építkezik. Ennek tudatában a látomás három dolgot hangsúlyoz Jézusról.
Jézus mennyei király. Először is Jézust bokáig érő ruhában látjuk. Csakúgy, mint a Dániel 10:5–6-ban, a drága anyagot egy aranyöv fogja körül. Szájából egy fegyver, éles kard jön ki. Az arca a nap teljes erejével fénylik. Ezek a dicsőség és méltóság képei. Úgy mutatják be Jézust, mint az isteni királyt és vitéz uralkodót. Ehhez kapcsolódik az „Emberfia” kifejezés, ami a Dániel 7-ből származik. Abban a látomásban Jézust az Öregkorú elé viszik. Megjelenik a mennyei trónteremben, és bekövetkezik a megkoronázása. Örök hatalmat, dicsőséget és uralmat adnak neki. Őt tiszteli minden nép és nemzet. (Dán 7:13–14) Ez a gondolat nem új a fejezetben. Jézus királyságára már volt utalás az 5. versben. Ő győzelmet aratott a lelki hatalmasságokon és a föld királyain. Ő „az elsőszülött a halottak közül, és a föld királyainak fejedelme.” Vagyis Jézus király. A leghatalmasabb király. Örök, isteni király. Akinek senki nem állhat ellen. Aki mindent uralma alatt tart. Ő a tökéletes, ideális király.
Ezen a ponton egy dolgon érdemes elgondolkodnunk: hogyan lett Jézus király? Milyen út vezetett az ő uralkodásához? Paradox módon nem a hódítás, hanem a vereség. Krisztus nem azzal érdemelte ki a felmagasztalását, hogy uralma alá hajtott mindenkit. Hanem alázatosságával, hogy „engedelmes volt a halálig, mégpedig a kereszthalálig” (Fil 2:8). Látszólag legyőzték és vesztesként távozott e világból. Valójában azonban hűséges kitartásával győzött, és lett a mi örök királyunk. 
Jézus mennyei pap. A látomás többről is szól. Hiszen Jézus a lámpatartók[footnoteRef:2] között áll. Ez egy templomi környezetet varázsol képzeletünk elé. Az Ószövetségben a szent sátorban állt az arany lámpatartó. Később, amikor a szent sátor helyét a jeruzsálemi templom vette át, a templomban már 10 arany lámpatartó állt (2Krón 4:7). A szentélybe csak a papok léphettek be. Az ő feladatuk volt a lámpatartó gondozása. Nekik kellett meggyújtani és eloltani a lámpákat. Gondoskodniuk kellett, hogy ne fogyjon ki az olaj, se a kanóc. Ha egy lámpa kialudt, nekik kellett azt kicserélni, és újra meggyújtani. Vagyis a lámpatartók között gyolcsruhában álló Úr Jézus képe azt mutatja, hogy ő pap is. Ez a gondolat ismét csak nem új. A korábban idézett 5. vers nemcsak Jézus királyi, hanem a papi tisztségéről is említést tesz: „aki szeret minket, és vére által megszabadított bűneinktől.” [2:  A lámpatartó helyesebb kifejezés, mint a gyertyatartó, lévén, hogy sem az Ó- sem az Újszövetség korában a gyertyákat (úgy mint mi) nem ismerték és használták.] 

A pap fő feladata az volt, hogy közvetítő legyen a nép és Isten között. Ezt teszi Krisztus most is. Ő a mennyei templomban szolgáló főpap. Az ő feladata gondozni a gyülekezeteket jelképező gyertyatartókat. Megváltott minket, és most ő viseli gondját népének, az egyháznak. 
Mi is királyok és papok vagyunk! Krisztus tehát király és pap. Uralkodik és közbenjár. De van itt több is. Hiszen amikor Jézus megváltott minket, egyúttal az ő képére is formált minket. Nemcsak ő király és pap. Hanem minket is királyokká és papokká tett. Már most.[footnoteRef:3] Ezt mondja a 6. vers: „és királyságává tett minket és az ő Istenének és Atyjának papjaivá.” Erre utal a 9. vers: „Én, János, testvéretek és társatok a Jézusban való szenvedésben, a királyságban és a béketűrésben.” Az 5:10 is megismétli, hogy ez már megtörtént. Keresztyénként már most királyok vagyunk és uralkodunk: „és királysággá és papokká tetted őket a mi Istenünknek, és uralkodnak a földön.”[footnoteRef:4] Papként közvetítők vagyunk Isten és a világ között. Királyként pedig lelki hatalmat kaptunk, hogy győzzünk a bűn és kísértés felett.[footnoteRef:5] [3:  A jelenlegi papság és királyság mellett szóló erős érvek kapcsán ld. Beale, G. K. (1999). The Book of Revelation: A Commentary on The Greek Text. Grand Rapids, MI; Carlisle, Cumbria: W.B. Eerdmans; Paternoster Press, 194–195. old.]  [4:  Sőt, az ezeréves részről szóló szakasz is erről beszél: „4Ezek éltek és uralkodtak Krisztussal ezer esztendeig. … 6az Isten és a Krisztus papjai lesznek.” (20:4, 6)]  [5:  L. Matthew Henry: „As kings, they govern their own spirits, conquer Satan, have power and prevalency with God in prayer, and shall judge the world.”] 

[bookmark: _GoBack]Tehát már most Krisztus királyai és papjai vagyunk. De mit jelent ez a hétköznapjainkra nézve? Hogyan élem meg a papságomat? Ezekben is Krisztust kell példaképül állítanunk magunk elé. Láttuk, hogy Krisztus úgy győzte le a halált, hogy engedelmes volt mindvégig. Hasonlóan ő úgy töltötte be a papi, közbenjárói funkcióját, hogy tökéletesen engedelmes életet élt, és vérével megváltott minket. Mindkettőben közös az, hogy Jézus hűséges volt mindvégig. Ezért helyezi a hűséget János a legelső helyre, amikor Krisztusról beszél: „Jézus Krisztustól, aki hű tanúbizonyság.” Jézus hű tanúbizonyság. Ez a lényege az ő királyi és papi szolgálatának. Hűséges volt mindvégig, és így győzött, és így megváltott minket.
Isten hű tanújának lenni – ez az út, ahogyan Jézust példaképei lehetünk. Ez a Jelenések egyik központi gondolata a keresztyén ember és keresztyén gyülekezet számára. Hűnek lenni Istenhez. Kitartani az engedelmesség mellett. Szenvedni Krisztusért. Ezért mutatja be Jézust úgy, mint hű bizonyságot. Ezért hangzik el minden gyülekezetnek írt levél végén az ígéret: „Aki győz…” A mi feladatunk az, szeretett testvérek, hogy kövessük Jézus nyomdokait, és éljünk hű szolgákként e világban. Világítsunk, mint a lámpatartó. Legyünk hűséges bizonyságtevők! Legyünk kitartó harcosok a kísértésben! Ne törődjünk a szenvedéssel és megvetéssel! Ne vállaljunk kompromisszumot. Hanem legyünk Jánoshoz hasonlók, aki számára királynak lenni egyet jelentett azzal, hogy „társatok a Jézusban való szenvedésben … és béketűrésben.” (1:9)
Jézus mennyei bíró. Van még egy részlete a látomásnak, amit eddig még nem fejtettünk ki. Jézus mennyei király és pap. Ám a látomás szerint az haja fehér, mint a gyapjú, szeme tűzláng, hangja pedig sok víz zúgásához hasonló. Ezek a jelképek többnyire Dániel 7:9–10-ből származnak, és az Öregkorút írják le. Az Öregkorút, aki az Atyát jelképezi, amint beül bírói székébe, és kimondja az ítéletet a négy fenevad felett. Ám János most mindezt Jézusra vonatkoztatja. Krisztus nemcsak uralkodik, nemcsak közbenjár, hanem ő ítél is. Ő a mennyei bíró. Ő ítél most is. És ő jön vissza ítélni élőket és holtakat. 
Kiket ítél Jézus? Kapásból talán azt mondanánk, hogy a hitetleneket. Ez igaz, ám a Jelenésekben a hitetlenek előtt az Úr Jézus a figyelmét először a gyülekezetekre fordítja. Mielőtt elkezdődnének az ítélet hetes ciklusai, először a hét gyülekezetnek írt levélről olvasunk. E levelek többségében pedig Jézus panaszt fogalmaz meg a gyülekezetek ellen. Két gyülekezet van, ahol nem hangzik el panasz. De a gyülekezetek többségében Krisztus talál kivetnivalót. Néhol ez nagyon súlyos – annyira, hogy Krisztus azzal fenyeget, hogy ki fogja mozdítani a gyertyatartót, azaz el fogja törölni a gyülekezetet (2:5). Máshol a panasz csak kevés. De a lényeg: Jézus megítéli a népét. Ezt mondja Péter is: „Mert itt az ideje, hogy elkezdődjék az ítélet az Isten házanépén. Ha pedig először mirajtunk kezdődik, mi lesz azoknak a vége, akik nem engedelmeskednek az Isten evangéliumának?” (1Pt 4:17)
Lehet, hogy nem ezt vártuk volna. Könnyű úgy gondolni Jézusra, mint aki megítéli a hitetleneket. Ám nehéz talán most azzal a gondolattal mit kezdeni, hogy mi is ítélet alatt vagyunk. De ne értsetek félre! Tény, hogy aki Krisztusban van, az átment a halálból az életre. Annak nincs kárhoztatása. Üdvösségét nem vesztheti el. Azonban az is tény, hogy aki Krisztusban van, annak hozzá méltó életet kell élnie. Amit Pál mond: „mindazokat, akik kegyesen akarnak élni Krisztus Jézusban, üldözni fogják.” (2Tim 3:12) És a keresztyénségünk ebben tétetik próbára. Ott derül ki, hogy keresztyénségünk valódi vagy pedig csak álarc, amikor jönnek a próbák, szenvedések, üldözések. Akkor is kitartasz-e Krisztus mellett? Az ínség idején is hű tanúja leszel? Akkor is szeretni fogod őt, amikor igen drágává válik ez?
A gyülekezetben erősítjük egymást a kitartásra
Térjünk vissza a kezdeti kérdésünkhöz: miért járunk gyülekezetbe? Azért járunk a gyülekezetbe, hogy Isten szavát halljuk. Azért járunk a gyülekezetbe, hogy Krisztussal találkozzunk. Azért, hogy megismerjük őt, mint megváltónkat és királyunkat. És azért, hogy az ő hű tanúi legyünk. Mindennek sok gyakorlati következménye van az életünkre.
Az egyik kérdés, amit ez az igerész neked szegez, hogy Jézus Krisztus hű tanúja vagy-e? Most hirtelen talán végiggondolod a teológiai igazságokat, amiket hiszel. És megállapítod, hogy igen. Te nem hiszel semmi tévtanítást, semmi eretnekséget. Azonban ez a rész elsősorban nem a helyes teológiai ismeretben látja a hűség megtestesülését. Hanem a gyakorlati kitartásban. Azt kérdezem: világos-e a te keresztyénséged az emberek előtt? Megvallod-e rendszeresen a te hitedet a hitetlenek előtt? Felvállalod a nézeteltérést, a véleménykülönbségeket a hited miatt? Jelent-e Krisztusban való hited valamit, amikor váratlan nehézségek, próbák, idegesítő körülmények jönnek? Tudsz-e tűrni ilyenkor, bizalommal lenni – vagy pedig panaszkodsz és aggodalmaskodsz, mint bármelyik hitetlen?
Helye van megállni, és megvizsgálni a szívedet. Lehet, hogy a keresztyénséged nem hű tanúság. Talán a hited miatt nem mered vállalni emberek visszautasítását. Talán életed nem különbözik a körülötted lévőktől. Csak egy vagy a világi emberek sorában. Ez esetben emlékezz: nincs korona szenvedés nélkül. Jöjj, és kérj Krisztustól új szívet, hogy keresztyénséged ne csak vasárnapi álarc legyen! Kérd, hogy a világból vigyen át az ő országába, és tegyen az ő papjává és királyává! Erősödj meg abban, hogy a nehézségek és próbák együttjárnak a keresztyénséggel! Még ha gyengének érzed is magad, borulj Krisztus elé, mint János, és ő azt mondja neked: „Ne félj!” Ő az első és utolsó, ő a teljesség. Erőt tud adni fáradt gyermekeinek. Menj bátran hozzá, keress megújulást nála! 
A következő kérdés így hangzik: a gyülekezetünk hű tanú-e? Láttuk, hogy Jézus nemcsak egyénekről, hanem gyülekezetekről is beszél. Azt gondolom, hogy amit a Jelenések hét gyülekezetének statisztikája mutat, a korunkra is érvényes. A gyülekezetek többségében Krisztus talál kivetnivalót. Mi a véleménye rólunk? Mi a panasza ellenünk? Vajon a világiasságot vagy a szentséget találja meg köztünk? Az egymással törődő szeretetet vagy az önzést? Evangelizálni lát-e minket vagy pedig hallgatni? Az Úr ügyéért áldozatot hozni vagy a saját dolgainkkal foglalkozni?
Nem mehetünk el e kérdések mellett könnyedén, szeretett gyülekezet. Változnunk kell – és a levelek majd megmutatják, hogy mely területeken. Ám szeretném, ha megértenétek, hogy a megtérés és változás gyülekezeti szinten is kritikus. El kell köteleznünk magunkat a gyülekezetünk mellett. Nem elhagyni a gyülekezetet, hanem küzdeni érte imádsággal és szeretettel.
A harmadik kérdés pedig ez: vajon bátorítjuk-e egymást abban, hogy hű követői legyünk Krisztusnak? Krisztus nem véletlenül rendelte gyülekezetbe az övéit. Olyanok vagyunk, mint az izzó parázs. Külön-külön hamar elveszítjük melegünket, kihűlünk, és elvesztjük fényünket. Azonban ha együtt maradunk, akkor melegek és fényesek maradunk. Arra van szükségünk, hogy Jánoshoz hasonlóan társai legyünk egymásnak „a szenvedésben, királyságban és béketűrésben”.  
A gyakorlatban ez azt jelenti, hogy nem veheted elég komolyan a testvéreidért való imádságot. Harcolunk, társaidat kísértések érik – könyörögsz-e értük? Szánsz-e napi negyed órát az ő harcaikért való imádkozásra? Továbbá támogatod-e testvéreidet azzal, hogy rendszeresen velük vagy az alkalmon? Megadod-e a lehetőséget, hogy hallj felőlük, és halljanak rólad? Hogy küzdelmeitekkel, örömötökkel bátorítások egymást? Végül van-e legalább pár testvér, akivel szoros kapcsolatot ápolsz? Akik számon kérnek, őszintén figyelmeztetnek, mert ismernek? Testvérem, szeretném, ha megújítanád tagsági fogadalmadat. Ha meglátnád annak elengedhetetlen szükségét, hogy egymás társai legyünk. Hogy beengedsz másokat az életedbe. Hogy te is felelősséget viselsz másokért. 
Ez az ige megtérésre szólít fel egyéni és gyülekezeti szinten. Kívánom, hogy keressük a kegyelmet annak lábánál, akinél vannak a halál és pokol kulcsai. És akinek szava hozzá forduló gyermekeihez mégis bátorító: „Ne félj, én vagyok az első és utolsó!” Ámen.

